DEĊIŻJONI TAL-KUMMISSJONI
tat-28 ta' April 2008
li temenda d-Deċiżjoni 2002/253/KE li tistabbilixxi definizzjonijiet tal-każi għar-rappurtar ta' mard li jittieħed lin-netwerk Komunitarju skond id-Deċiżjoni Nru 2119/98/KE tal-Parlament Ewropew u tal-Kunsill
(notifikata bid-Dokument Nru C(2008)1589)
(Test b'rilevanza għaż-ŻEE)
(2008/426/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni Nru 2119/98/KE tal-Parlament Ewropew u tal-Kunsill ta' l-24 ta' Settembru 1998 li tistabbilixxi netwerk għas-sorveljanza epidemjoloġika u għall-kontroll ta' mard li jittieħed fil-Komunità (1) u b'mod partikolari l-Artikolu 3(ċ) tagħha,
Billi:
(1)
Skond l-Artikolu 2 tad-Deċiżjoni tal-Kummissjoni 2002/253/KE (2) d-definizzjonijiet tal-każi stabbiliti fl-Anness għal din id-Deċiżjoni għandhom jiġu aġġornati safejn ikun meħtieġ fuq il-bażi ta' l-aħħar data xjentifika.
(2)
Skond l-Artikolu 9 tar-Regolament (KE) Nru 851/2004 tal-Parlament Ewropew u tal-Kunsill tal-21 ta' April 2004 li jistabbilixxi Ċentru Ewropew għall-prevenzjoni u l-kontroll tal-mard (3) (ECDC), l-ECDC pprovda, fuq talba tal-Kummissjoni u bi ftehim mal-Forum Konsultattiv tiegħu, dokument tekniku dwar id-definizzjonijiet tal-każi li jgħin lill-Kummissjoni fl-iżvilupp ta' strateġiji ta' intervent fil-kamp tas-sorveljanza u tar-rispons. Id-dokument tekniku ġie ppubblikat ukoll fuq il-websajt ta' l-ECDC. Id-definizzjonijiet tal-każi mniżżla fl-Anness għad-Deċiżjoni 2002/253/KE għandhom jiġu aġġornati fuq il-bażi ta' din il-kontribuzzjoni.
(3)
Dawn id-definizzjonijiet tal-każi għandhom l-għan li jiffaċilitaw ir-rappurtar dwar il-mard u kwistjonijiet speċjali ta' saħħa mniżżla fl-Anness I għad-Deċiżjoni tal-Kummissjoni 2000/96/KE tat-22 ta' Diċembru 1999 dwar il-mard li jittieħed li għandu jiġi kopert b'mod progressiv min-netwerk tal-Komunità skond id-Deċiżjoni Nru 2119/98/KE tal-Parlament Ewropew u tal-Kunsill (4). Id-Deċiżjoni 2002/253/KE madankollu ma tinvolvi l-ebda obbligu ta' rappurtar.
(4)
Il-miżuri stipulati f'din id-Deċiżjoni huma skond l-opinjoni tal-Kumitat stabbilit skond id-Deċiżjoni Nru 2119/98/KE,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 2002/253/KE qed jinbidel bl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, fit-28 ta' April 2008.